Soveel verdien Zuma en ander LP’sAl ooit gewonder hoeveel pres. Jacob Zuma, adjunkpresident Cyril Ramaphosa of Mmusi Maimane en Julius Malema, leiers van opposisiepartye, verdien? Volgens Africa Check, ’n niewinsgewende organisasie wat feite nagaan, verdien Baleka Mbete, as speaker van die nasionale vergadering en Thandi Modise, as voorsitter van die nasionale raad van provinsies, die meeste van al die LP’s, naamlik R2 716 798 per jaar of sowat R226 400 per maand. Dié twee LP’s verdien dieselfde as adjunkpresident Cyril Ramaphosa. Ministers verdien R2 309 262 per jaar of sowat R192 439 per maand. Adjunkministers en die adjunkspeaker verdien R1 901 726 per jaar, of sowat R158 477 ŉ maand. Die voorsitter van die nasionale vergadering verdien R1 765 935 per jaar. Die hoofsweep van die regerende party, die hoofsweep van die nasionale raad van provinsies en die president en adjunkpresident van die parlementêre raad, verdien elk R1 494 192 per jaar. Mmusi Mainane van die DA verdien dieselfde bedrag as leier van die opposisie. Dit is sowat R124 516 per maand. Die leiers van minderheidspartye, soos Julius Malema van die EFF en Bantu Holomisa van die UDM, verdien R1 222 606 per jaar of R101 885 per maand. Die minste wat ŉ LP verdien, is R1 033 438 per jaar of R86 120 per maand. Die Nasionale Vergadering het in Maart vanjaar ŉ salaris van R2,8 miljoen per jaar vir pres. Jacob Zuma goedgekeur.